

OBJAVA ZA MEDIJE

HEP raspisao natječaje za dodjelu 89 stipendija srednjoškolcima i studentima

Traže se novi mladi stručnjaci za energetsku tranziciju Hrvatske

ZAGREB, 8. studenoga 2021. – Hrvatska elektroprivreda objavila je Natječaj za dodjelu stipendija redovnim učenicima završnih razreda srednjih škola te Natječaj za dodjelu stipendija redovnim studentima diplomskih studija, u sklopu kojih će za školsku i akademsku godinu 2021./2022. dodijeliti ukupno 89 stipendija – 25 za studente i 64 za učenike završnih razreda srednjih škola.

Hrvatska elektroprivreda u školskoj i akademskoj godini 2021./2022. planira dodijeliti novih 64 stipendija redovnim učenicima završnih razreda srednjih škola i 25 stipendija redovnim studentima diplomskih studija. Natječaji su otvoreni od 9. do 23. studenoga 2021. godine, a detaljne informacije o natječajima i načinu prijave dostupne su na internetskoj stranici Hrvatske elektroprivrede [www.hep.hr](http://www.hep.hr).

Ugovor stipendistima osigurava financijsku potporu tijekom studiranja, odnosno školovanja te zaposlenje u HEP grupi u statusu pripravnika na neodređeno vrijeme nakon stjecanja diplome, odnosno završetka srednjoškolskog obrazovanja, uz obvezu ostanka na radu dvostruko dulje od vremena za koje je primao stipendiju u društvu koje ih je stipendiralo – HEP-Operatoru distribucijskog sustava, HEP-Trgovini, HEP-Proizvodnji ili HEP Elektri. Isplata stipendije počinje od datuma sklapanja ugovora o stipendiranju i traje do završetka srednjoškolskog obrazovanja / studija. Planiranim stipendiranjem učenika osigurat će se stručni kadrovi na radnim mjestima ključnim za funkcioniranje elektroenergetskog sustava i energetske infrastrukture.

Mjesečni neto iznos stipendije za prvu godinu diplomskog studija je 1.400 kuna, a za drugu godinu 1.600 kuna. Ovisno o postignutim rezultatima u prethodnoj godini studija, stipendistu s prosjekom ocjena od 4,6 do 5,0 na drugoj godini studija isplaćuje se i poseban dodatak od 200 kuna. Mjesečni neto iznos stipendije za redovne učenike je 1.000 kuna, također uz dodatak od 200 kuna za prosjek ocjena od 4,6 do 5,0.

„*Na aktualnoj UN-ovoj konferenciji o klimatskim promjenama u Glasgowu predsjednik Vlade RH Andrej Plenković, predstavio je nove, ambiciozne ciljeve za Hrvatsku.* *Upravo* *Hrvatska elektroprivreda ima vodeću ulogu u energetskoj tranziciji države, a koju mogu iznijeti samo nove generacije obrazovanih i motiviranih stručnjaka, mladih ljudi kojima ćemo omogućiti stjecanje potrebnih znanja i vještina koje će primjenjivati u Hrvatskoj, u korist vlastitog profesionalnog razvoja i na dobrobit svoje domovine.* *Ponosni što smo jedan od najvećih i najpoželjnijih poslodavaca u Hrvatskoj i to želimo ostati i u budućnosti. Stipendiranje učenika i studenata koji će sutra postati naši radnici jedna je od aktivnosti koja će doprinijeti ostvarenju tog cilja*“, izjavio je Frane Barbarić, predsjednik Uprave Hrvatske elektroprivrede d.d.

Obnovljivi razvojni smjer HEP-a izvor je izazovnih radnih zadataka koji zahtijevaju timski i interdisciplinarni rad. Mogućnosti napredovanja, stalnog usavršavanja, primjene postojećih te razvoja novih znanja i vještina pružaju se jednako svim vrijednim i motiviranim radnicima. Pristupanjem nacionalnoj Povelji o raznolikosti HEP je potvrdio da raznolikost zaposlenika i jednakost uvjeta koje im se pružaju predstavlja snagu tvrtke. Cilj HEP-a je i imati privatno zadovoljne radnike posvećene obiteljskom životu i koji imaju osjećaj usklađenog privatnog i poslovnog života, a priznanje za ishođeni napredni Mamforce certifikat predstavlja priznanje za ostvarenja na tom području.

Osim stipendiranjem učenika i studenata, HEP i donacijskim programima te projektima u partnerstvu s obrazovnim institucijama promovira suradnju gospodarstva s obrazovnim sustavom. Od 1995. godine do danas 859 učenika osnovnih i srednjih škola dobilo je HEP-ovu nagradu Imam žicu za pobjednike državnih natjecanja znanja iz matematike, fizike i elektrotehnike. Nastojeći osigurati što bolje uvjete informatičkog obrazovanja za učenike osnovnih škola, HEP je 2015. godine pokrenuo nacionalnu akciju Za naše male genijalce, u kojoj je do sada donirao 450 novih računala za učenike 130 osnovnih škola diljem Hrvatske.

Kontakt: Sektor za korporativne komunikacije (odnosisjavnoscu@hep.hr)

